C 307/24
4.
HR
Službeni list Europske unije
12.8.2022.
Sažeta definicija zemljopisnog područja Zemljopisno područje zaštićene oznake zemljopisnog podrijetla „Pa de Pagès Català” obuhvaća cijelu regiju Autonomne zajednice Katalonije.
5.
Povezanost sa zemljopisnim područjem
5.1.
Posebnosti zemljopisnog područja „Pa de Pagès Català”, koji je u autonomnoj zajednici poznatiji kao pa de pagès, kruh je s najvećim povijesnim ugledom u Kataloniji.
Već sama etimologija naziva pa de pagès jasno upućuje na ruralno podrijetlo proizvoda.
Pagès na katalonskom znači „poljoprivrednik” ili „seljak”, a pa de pagès kruh je koji se u cijeloj Kataloniji proizvodio u ruralnim područjima za lokalnu potrošnju.
Budući da se pripremao na gospodarstvima (masías) i u selima, bio je to zanatski proizveden kruh.
Pekari iz ruralnih područja proizvodili su pa de pagès i zato što je mogao stajati i nekoliko dana, što je bilo idealno za ljude na selu.
Pa de pagès je okrugao i uvijek se oblikuje ručno; tijesto fermentira polako i peče se u pećnici s vatrostalnim dnom, što je tradicija koja se održava već više od šest stotina godina.
Tradicija proizvodnje kruha pa de pagès stoljećima se prenosila s generacije na generaciju, u domovima i u profesionalnim pekarnicama.
Upravo su ti pekari iz ruralne Katalonije koji su u razdoblju od 16. do 18. stoljeća postupno migrirali u gradske sredine malo-pomalo približili pa de pagès potrošačima u velikim mjestima i gradovima te okolnim područjima.
Zbog određenih povijesnih događaja krajem 19. stoljeća „Pa de Pagès Català” postao općepoznat kao najtipičniji katalonski pekarski proizvod.
Svjetske izložbe održane u Barceloni 1888. i 1929., koje su se poklopile s industrija­ lizacijom Katalonije, potaknule su veliku migraciju iz ruralnih područja u katalonski glavni grad.
Tisuće ljudi napustilo je sela u unutrašnjosti i južnom dijelu regije u potrazi za boljom zaradom u tvornicama u Barceloni i drugim industrijskim središtima kao što su Manresa, Reus itd.
Među njima bilo je i onih koji su u svojim selima bili pekari ili zaduženi za pravljenje kruha pa de pagès kod kuće.
Mnogi nisu pronašli posao u tvornicama, nego u gradskim pekarnicama, koje su morale proizvoditi kruh za sve veći broj stanovnika.
U vrijeme kad su ti ljudi postajali radnici u pekarnicama, mijenjao se i sam pekarski sektor zbog uvođenja strojeva i brašna koja su bila rafiniranija od onih koja su se dotad upotrebljavala.
Tada se počeo pojavljivati kruh nalik baguetteu, koji se pripremao lakše i brže od tradicionalnog kruha pa de pagès.
Međutim, novo gradsko stanovništvo ostalo je odano svojem tradicionalnom kruhu i tražilo od pekarnica pa de pagès, tako da su one uz moderan kruh nalik baguetteu počele proizvoditi i pa de pagès.
U to je vrijeme pa de pagès u cijeloj Kataloniji bio poznat kao tradicionalan, zanatski proizveden, dobar stari kruh, koji se poprilično razlikovao od novih vrsta kruha.
Isti ugled ima i danas, i to u mjeri da se pa amb tamàquet (kruh s rajčicom), jedan od najpoznatijih katalonskih specijaliteta, ne može zamisliti ni od koje druge vrste kruha.
Tijekom 19. i 20. stoljeća metoda koja se primjenjivala za pravljenje kruha pa de pagès u Barceloni i drugim industrijskim gradovima postupno se počela primjenjivati u cijeloj Kataloniji.
Ta se metoda nije promijenila te je, prema riječima potomaka iz obitelji koje su pravile kruh u cijeloj regiji, u biti ostala ista proteklih 100 godina.
Kruh se proizvodi sporim metodama, a posebna pozornost pridaje se načinu pečenja, osobito pri dodavanju pare, kad svaki pekar primjenjuje vlastito stručno znanje, o kojem ovisi konačan izgled korice.
5.2.
Posebnosti proizvoda „Pa de Pagès Català” najreprezentativniji je katalonski pekarski specijalitet.
Taj kruh fermentira polako, oblikuje se isključivo ručno i peče se sporo u pećnicama s vatrostalnim dnom.
Ima hrskavu, preprženo smeđu koricu, mekanu i spužvastu sredinu s velikim šupljinama te zadržava svjež izgled i ugodnu teksturu 8–9 sati nakon pečenja.
Ta se svojstva mogu pripisati znanju i dugogodišnjem iskustvu katalonskih pekara, a kruhu daju posebnost koja je oduvijek bila ista pa je tijekom vremena zadržala svoj ugled.